‹‹ሰዎችን በጅምላ መግደል ሃይማኖታዊ ተጠያቂነቱ ከፍ ያለ ነው›› ሸህ ሱልጣን ሃጂ አማን የአዲስ አበባ እስልምና ጉዳዮች ከፍተኛ ምክር ቤት ፕሬዚዳንት
እስማኤል አረቦአዲስ አበባ፦ ሰዎችን በብሄራቸው ወይም በሃይማኖታቸው ምክንያት በጅምላ መግደል የኢትዮጵያውያን ወግና ባህል ካለመሆኑም በላይ ከፍ ያለ ሃይማኖታዊ ተጠያቂነት እንደሚያስከትል የአዲስ አበባ እስልምና ጉዳዮች ከፍተኛ ምክር ቤት ፕሬዝደንት ሸህ ሱልጣን አማን አስታወቁ።ሸህ ሱልጣን በተለይ ለአዲስ ዘመን ጋዜጣ እንደገለጹት፣ ሰላም በእስልምና ከፍተኛ ቦታ አለው። የሃይማኖት ሰዎች ሲገናኙ ‹‹አሰላም አለይኩም›› ወይም ሰላም ለአንተ ይሁን የሚል ሰላምታ ተለዋውጠው ነው ወደቀሪ ጉዳያቸው የሚገቡት። ይህ ከሰላም በፊት የሚቀድም ጉዳይ እንደሌለ የሚያመላክት ከመሆኑም ባሻገር ሰላም ከሌለ ሀገር የለም፤ ልማት የለም፤ በአግባቡ አምልኮንም ማከናወን አይቻልም የሚልም መልዕክት አለው።“ነፍስን ማጥፋት በእስልምና በጣም የተወገዘ ነው። አንድን ነፍስ ማጥፋት ዓለምን እንደማጥፋት ነው። እንኳን የሰው ነፍስን ቀርቶ ያለ አግባብ የነፍሳትን ነፍስ ማጥፋት በእስልምና በጣም የተወገዘ ነው። ይሁን እንጂ አሁን በኢትዮጵያ አንዳንድ አካባቢዎች የሚታዩ ሰዎችን በጅምላ የመግደል ተግባሮች እንደሃይማኖት አባት በጣም የሚወገዝ ነው” ብለዋል።‹‹እኛ ኢትዮጵያውያን
ተባብረን፤ ተቃቅፈን ፤ ተዋደን ብሄርና ሃይማኖት ሳይለየን
በሰላም ስንኖር የቆየን ህዝቦች ነን። አሁን ግን በተለያዩ ቦታዎች ዘግናኝ የሆኑ ግድያዎችና ጭፍጨፋዎችን
እያየን ነው ያሉት ሸህ ሱልጣን ሃጂ አማን፣ ይህ ከኢትዮጵያውያን አማኝነትና ባህልና እሴት አንጻር በጣም የሚያሳፍርና እኛን የማይገልጽ እንደሆነ አመልክተዋል። ፖለቲከኞች ሃይማኖትንና ብሄርን ሽፋን አድርገው በሳለም ለዘመናት የኖረውን ህዝብ ሲያባሉትና ሲያጫርሱት እየተመለከትን ነው›› ያሉት ፕሬዝደንቱ ፣ በየቦታው የሚታዩ ግጭቶችና ግድያዎች መንስኤያቸው ከሃይማኖትና ብሄር ይልቅ ፖለቲካ መሆኑን ጠቁመዋል። ሸህ ሱልጣን እንደሚሉት ፖለቲከኞች የራሳቸውን አጀንዳ ለማስፈጸም ሲሉ አንድን ብሄር ከሌላው ጋር ወይም ሃይማኖትን ከሃይማኖት ጋር እያጋጩ የሚፈጽሙት ድርጊት እንጂ ኢትዮጵያውያን እንደዚህ አይነት ታሪክም ሆነ ስነልቦና የላቸውም። “ኢትዮጵያን መዋደድ ፤ መፋቀር ፤ መከባበርና መተሳሰብ እንጂ የእልቂትና የጭፍጨፋ ስነልቦና የላቸውም። ይህ በሁሉም ሃይማኖት የተወገዘና በወዲያኛውም ዓለም የሚያስጠይቅ ነው። አሁን በማይካድራም ሆነ በሌሎች አካባቢዎች እየሰማነው ያለው ዘርን መሰረት ያደደረገ ጥቃትና ጭፍጨፋ እንደሃይማኖትም ፤ አንደ ኢትዮጵያን ወግና ልማድ በጣም የሚያሳፍርና አንገት የሚያስደፋ ነው። ይህ ጸያፍ ድርጊት ሃይማኖት አለኝ የሚል የሰው ፍጡር የሚፈጽመው አይደለም” ብለዋል ። ብሄርን ወይም ሃይማኖትን
መሰረት አድርገው የሚፈጸሙ
ጅምላ ግድያዎች አረመኔያዊና
ጸያፍ ድርጊት በመሆኑ ሊወገዝ የሚገባው
ነው ያሉት ሸህ ሱልጣን፣ ሰው ካጠፋ በበህላዊ
ሽምግልና ወይም ሀገሪቱ በምትመራበት ህግ መዳኘት እንጂ ዘርን መሰረት አድርጎ በሚወሰዱ
የጅምላ ግድያዎች ፍትህን አረጋግጣለሁ ወይም አንድን አካል እጎዳለሁ ብሎ መነሳት ከጤናማ አእምሮ የሚመነጭ
እንዳልሆነ ገልጸዋል። ይህን ድርጊት የሚፈጽሙ
ግለሰቦች ወይም ቡድኖች  ኢትዮጵያውያን ናቸው ብሎ ለመናገርም አያስደፍርም ያሉት ሸህ ሱልጣን፣ ይህ ኢትዮጵያውያንን የሚገልጽ አለመሆኑን፤ ሰዎችን በጅምላ መግደል የሚያስከትለው ሃይማኖታዊ ተጠያቂነት ከፍ ያለ መሆኑንም ጠቁመዋል። ‹‹እኔ ከልጅነቴ ጀምሮ ኢትዮጵያን ተዘዋውሬ አይቻታለሁ። ከሶማሌ እስከ አፋር፤ ደቡብ ፤አማራን፤ ኦሮሞን ፤ጋምቤላና ቤኒሻንጉልን ሁሉንም ተዘዋውሬ ተመልክቻለሁ። በዞርኩባቸው አካባቢዎች በሙሉ ሁሉም ኢትዮጵያውያን እንግዳ ተቀባይ፤ አዛኝና ተከባብሮ የሚኖር ነው” ብለዋል። አሁን፤ አሁን ፖለቲከኞች በሚፈጥሩት ውዥንብር ሰዎች በሃይማኖትና በብሄር በመከፋፈል አንዱ አንዱን ውጣልኝ ሲል ይሰማል። አልፎም ግድያ ሲፈጸም እናያለን። ስለዚህም ፖለቲከኞች የሚፈጽሙት ተግባር ከኢትዮጵያውያን ወግና ባህል ውጭ በመሆኑ ህዝቡ ተባብሮ በቃችሁ ሊላቸው እንደሚገባም አመልክተዋል። ስር እየሰደደ የመጣውን ዘረኝነትና በእሱም የተነሳ እየተስፋፋ ያለውን ግጭት፤ መፈናቀልና ግድያ ለዘለቄታው ለማስወገድ የሃይማኖት አባቶች ከፍተኛ ድርሻ እንዳላቸውና የሃይማኖት አባቶች ተከታዮቻቸውን ከሃይማኖታዊ ትምህርት ጎን ለጎን የኢትዮጵያውያንን የቆየ የመተሳሰብ፤ የመተጋገዝና የአብሮነት እሴቶችን በማስተማር ህዝቡ እሴቶቹን ጠብቆ እንዲጓዝ ማድረግ እንደሚጠበቅባቸውም አስታውቀዋል። በተለይ ለወጣቶች ልዩ ትኩረት በመስጠት ወጣቱ ሃይማኖቱን እንዲከተል፤ ወግና ባህሉን እንዲያከብርና ሀገሩን እንዲወድ ማድረግ ከሃይማኖት አባቶች የሚጠበቁ ተግባራት ናቸው። ብሄርተኝነት ወደ ጥፋት እንጂ ወደ ሰላም እንዳልወሰደ፤ ወደ ድህነት እንጂ ወደ ልማት እንዳላሻገረ፤ እርስ በእርስ ወደ መተላለቅ እንጂ ወደ ትብብርና አንድነት እንዳላመጣና፤ እንደማያመጣም የሃይማኖት አባቶች በስፋት ማስተማር እንዳለባቸው አሳስበዋል።አዲስ ዘመን ህዳር 26 ቀን 2013 ዓ.ም